Hafa verður í huga í þessu sambandi að efnahagur fólks batnar hratt á ýmsum svæðum í Kína og þar er mikil eftirspurn eftir þurrkuðum fiski . Um þessar mundir er verið að þýða upp sjófrystan kolmunna og gera þau tilraunir með flökun á honum og síðan þurrkun . Birtingur NK er á landleið með 1400 tonn af kolmunna og verður í Neskaupstað um klukkan tvö í dag . Heimasíðan hafði samband við Steinþór Hálfdanarson skipstjóra og spurði hvernig túrinn hefði gengið . „ Þetta er búinn að vera langur túr , “ sagði Steinþór . „ Við héldum til veiða 10. maí þannig að túrinn er 11 dagar . Rúmir tveir dagar fara í stím en flestir sjá að því fer fjarri að þarna sé um kraftveiði að ræða . Veiðisvæðið er í færeysku lögsögunni , vestur og suðvestur úr Suðurey . Það hefur alls ekki verið mikið af fiski á miðunum og skipin hafa því leitað nokkuð út fyrir veiðisvæðið en afar lítið fundið . Við toguðum oft í um 20 tíma í þessum túr og vorum að fá 300 tonn mest og allt niður í 70 tonn . Við gerum ráð fyrir að halda aftur til veiða strax að lokinni löndun . Það verður að berja á kvótanum “ , sagði Steinþór að lokum . Byggingaframkvæmdir við nýja pökkunarstöð fiskiðjuversins ganga vel . Lokið er við að steypa grunn hússins og er verið að setja upp mót til að steypa veggi . Jafnframt er unnið við lagnir og að ganga frá jarðvegi undir plötu . Áætlað er að byggingin verði tilbúin til notkunar um eða uppúr mánaðamótunum júní – júlí eða áður en makríl - og síldarvertíð hefst . Hin nýja bygging er 1000 fermetrar að stærð og áföst fiskiðjuverinu . Afurðum fiskiðjuversins verður pakkað í henni og þar verður komið fyrir kassavélum og brettavafningsvélum . Pökkunarstöðin er mikilvægur liður í því að auka afköst fiskiðjuversins sem stefnt er að í framtíðinni . Það er Nestak hf. sem er aðalverktaki við byggingarframkvæmdirnar en Haki ehf. sér um jarðvegsframkvæmdir . Verkfræðstofan Mannvit annast hönnun byggingarinnar og eftirlit með framkvæmdunum . Sl. þriðjudag , hinn 13. maí , kom sextíu manna hópur Færeyinga til Neskaupstaðar . Í hópnum voru margir gamlir togarasjómenn sem verið höfðu á íslenskum togurum á sínum tíma . Færeyingarnir komu með Norrænu til Íslands en til slíkra hópferða hefur verið efnt árlega sl. fimm ár . Sá sem hefur skipulagt ferðirnar að undanförnu er Mortan Johannessen , en hann er í hópi þeirra Færeyinga sem réðust á íslenska togara á sjötta áratug síðustu aldar og hann á enn góða vini á Íslandi sem voru með honum til sjós á þeim tíma . Færeyingarnir komu að þessu sinni til Neskaupstaðar færandi hendi . Meðferðis höfðu þeir íslenska fánann af togaranum Goðanesi frá Neskaupstað sem strandaði við Færeyjar 2. janúar 1957 og krók af krókstjaka sem rak á land eftir strandið . Fánann fundu menn á sjófuglaveiðum á Skálafirði skammt frá strandstaðnum tveimur mánuðum eftir slysið . Fáninn og krókurinn voru afhentir Minjasafninu í Neskaupstað við hátíðlega athöfn í safnahúsinu þar sem nokkrir gamlir norðfirskir togarajaxlar voru viðstaddir . Birgir Sigurðsson fyrrverandi skipstjóri veitti þessum merku gripum móttöku en Birgir er bróðir Péturs Hafsteins Sigurðssonar sem var skipstjóri á Goðanesinu þegar það strandaði en Pétur var sá eini sem fórst með skipinu . Goðanes , sem var í eigu Bæjarútgerðar Neskaupstaðar , strandaði á blindskerjum sem nefnast Flesjar en þau eru í mynni Skálafjarðar . Erindi skipsins til Færeyja var að sækja þangað færeyska sjómenn sem ráðnir höfðu verið á það . Þungur sjór var þegar togarann tók niðri og braut stöðugt á honum . Fljótlega komu færeyskir bátar á vettvang og hófust björgunaraðgerðir þá þegar . Eftir að hafa komið björgunarlínu um borð í hið strandaða skip gekk björgun greiðlega um tíma . En þegar átjándi skipverjinn var á leið frá skipinu í björgunarstól brotnaði það í tvennt og tók þá afturhlutinn að síga hratt í djúpið en mennirnir sex sem eftir voru um borð höfðust við á honum . Fljótlega hvarf afturhluti skipsins undir yfirborð sjávar en færeyskum bátum tókst að bjarga öllum þeim sem þar höfðu verið nema Pétri Hafsteini Sigurðssyni skipstjóra . Þegar gripirnir voru afhentir í Safnahúsinu lýstu Færeyingar í hópnum strandi Goðaness sem ógleymanlegum atburði . Unnt var að fylgjast með björgunaraðgerðum úr landi og höfðu allir miklar áhyggjur af því hvernig mönnunum á Goðanesinu myndi reiða af . Andrúmsloftið var spennuþrungið og íbúunum í nágrenni strandstaðarins varð ekki svefnsamt kvöldið 2. janúar og aðfaranótt 3. janúar 1957 . Hugur þeirra var hjá mönnunum um borð í hinu strandaða skipi . Norðfirðingum þykir ákaflega vænt um að fá til varðveislu umrædda gripi af Goðanesinu en vitað er um fleiri gripi úr flakinu sem varðveittir eru í Færeyjum . Síldarvinnslan hf. er í dag eitt af stærstu og öflugustu sjávarútvegsfyrirtækjum landsins og byggir starfsemin á yfir 60 ára reynslu í fiskvinnslu og útgerð . Fyrirtækið er það stærsta á Íslandi í veiðum og vinnslu á uppsjávarfiski og stærsti framleiðandi á fiskimjöli og lýsi á Íslandi .